Vrou vas ná moord op Ficksburg-boerBarry Baars. Foto: Facebook. Baars (55) se werknemers het omstreeks 09:00 verlede week Dinsdag op sy liggaam afgekom op ŉ plaas tussen Ficksburg en Rosendal in die Vrystaat. Sy liggaam was in komberse toegedraai en hy het ŉ skietwond aan sy ken gehad. Kol. Thandi Mbambo, woordvoerder van die polisie, het gesê nadere ondersoek ná die moord het aan die lig gebring dat ŉ vroulike werknemer op die plaas die laaste persoon was wat saam met Baars gesien is. Volgens Mbambo is Nthabiseng Ledwaba (38) Vrydag vir ondervraging ingeneem en later in hegtenis geneem. Sy het Dinsdag in die Ficksburg-landdroshof verskyn op aanklag van moord, en die saak is tot 13 November uitgestel vir verdere ondersoek. Mbambo het vroeër gesê daar was geen gedwonge toegang tot die plaashuis nie en dat daar met ŉ klein kluis in die kombuis gepeuter is, maar dat niks daaruit gesteel is nie. “ŉ Groot kluis in die slaapkamer is oop aangetref met die sleutel steeds in die deur. Daar was vuurwapens en weermagklere in dié kluis.” Mbamo het gesê hulle probeer nog vasstel of daar nóg verdagtes betrokke was by die moord.